Document ID: 32008D0915

KOMMISSIONENS BESLUTNING
af 30. oktober 2008
om fastsættelse i overensstemmelse med Europa-Parlamentets og Rådets direktiv 2000/60/EF af værdierne for klassifikationerne i medlemsstaternes overvågningssystemer som resultat af interkalibreringen
(meddelt under nummer K(2008) 6016)
(EØS-relevant tekst)
(2008/915/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1), navnlig punkt 1.4.1, nr. ix), i dette direktivs bilag V, og
ud fra følgende betragtninger:
(1)
Ifølge artikel 4, stk. 1, litra a), nr. ii), i direktiv 2000/60/EF har medlemsstaterne pligt til at beskytte, forbedre og genoprette alle overfladevandområder med henblik på at opnå en god overfladevandstilstand senest 15 år efter datoen for direktivets ikrafttræden - med forbehold af visse undtagelser - i overensstemmelse med bestemmelserne i bilag V til dette direktiv. Ifølge artikel 4, stk. 1, litra a), nr. iii), i direktiv 2000/60/EF har medlemsstaterne pligt til at beskytte og forbedre alle kunstige og stærkt modificerede vandområder med henblik på at opnå et godt økologisk potentiale og en god kemisk tilstand for overfladevand senest 15 år efter datoen for direktivets ikrafttræden - med forbehold af visse undtagelser - i overensstemmelse med bestemmelserne i bilag V til dette direktiv. I henhold til punkt 1.4.1, nr. i), i bilag V til direktiv 2000/60/EF bør henvisninger til »økologisk tilstand« opfattes som »økologisk potentiale«, hvad angår kunstige eller stærkt modificerede vandområder.
(2)
I punkt 1.4.1 i bilag V til direktiv 2000/60/EF er fastlagt en proces, hvormed der sikres sammenlignelighed mellem medlemsstaternes biologiske overvågningsresultater, som er en central del af klassifikationen af den økologiske tilstand. I den forbindelse skal resultaterne af medlemsstaternes overvågnings- og klassifikationssystemer sammenlignes via et interkalibreringsnetværk bestående af overvågningslokaliteter i hver medlemsstat og hver økoregion i Fællesskabet. Ifølge direktivet har medlemsstaterne pligt til i passende omfang at indsamle de nødvendige oplysninger om de lokaliteter, som indgår i interkalibreringsnetværket, så det er muligt at vurdere, om det nationale klassifikationssystem stemmer overens med de normgivende definitioner i punkt 1.2 i bilag V til direktiv 2000/60/EF, og om medlemsstaternes klassifikationssystemer er indbyrdes sammenlignelige.
(3)
I medfør af Kommissionens beslutning 2005/646/EF af 17. august 2005 om oprettelse af et register over lokaliteter, der skal udgøre et interkalibreringsnetværk, i overensstemmelse med Europa-Parlamentets og Rådets direktiv 2000/60/EF (2), blev der oprettet et register over lokaliteter, der skal udgøre det interkalibreringsnetværk, der henvises til i punkt 1.4.1, nr. vii) i bilag V til direktiv 2000/60/EF.
(4)
Med henblik på at udføre interkalibreringen er medlemsstaterne organiseret i geografiske interkalibreringsgrupper bestående af medlemsstater, der har de samme bestemte overfladevandområdetyper som defineret i punkt 2 i bilaget til beslutning 2005/646/EF. Det har gjort det muligt for den enkelte gruppe blandt sine medlemmer at sammenligne resultater og udføre interkalibreringen.
(5)
Interkalibreringen udføres med hensyn til biologiske elementer, idet der foretages en sammenligning mellem klassifikationsresultaterne fra de nationale overvågningssystemer for hvert biologisk element og for hver fælles overfladevandområdetype blandt medlemsstaterne i samme geografiske interkalibreringsgruppe, og det vurderes, om resultaterne er overensstemmende med førnævnte normgivende definitioner.
(6)
I den tekniske rapport over interkalibreringen i henhold til vandrammedirektivet gøres der nøje rede for, hvordan interkalibreringen er blevet udført for de vandkategorier og biologiske kvalitetselementer, der er nævnt i bilaget til denne beslutning.
(7)
Kommissionen har lettet arbejdet med interkalibreringen med hjælp fra Institut for Miljø og Bæredygtighed under Det Fælles Forskningscenter i Ispra (Italien), som har koordineret det tekniske arbejde.
(8)
Interkalibreringen er en kompleks videnskabelig og teknisk opgave. De geografiske interkalibreringsgrupper har valgt forskellige metoder til udførelsen af arbejdet alt efter de overvågningsdata om de forskellige biologiske kvalitetselementer, de har haft til rådighed, og det udviklingstrin, de nationale overvågnings- og klassifikationssystemer er nået til. For at øge resultaternes statistiske robusthed anvender de geografiske interkalibreringsgrupper i de fleste metoder data fra så mange overvågningspunkter som muligt, så de dækker hele rækken af tilstandsklasser fra høj til dårlig tilstand. Derfor er der blevet brugt overvågningsdata fra lokaliteter, som ikke indgår i interkalibreringsnetværket, da dette kun omfatter et begrænset antal lokaliteter af høj, god eller moderat tilstand.
(9)
Kommissionen har modtaget interkalibreringsresultater for en række biologiske kvalitetselementer, som dækker definitionen på økologisk tilstand. I visse tilfælde er der kun leveret resultater for visse parametre af de biologiske elementer eller kun for nogle af de medlemsstater, der er med i en geografisk interkalibreringsgruppe. Kommissionen mener således ikke, at sammenligneligheden i de tilfælde er sikret fuldt ud. Yderligere interkalibreringsresultater vil derfor kunne indgå i en kommende beslutning, når medlemsstaterne har tilvejebragt relevante oplysninger i overensstemmelse med punkt 1.4.1 i bilag V til direktiv 2000/60/EF.
(10)
Det er nødvendigt at godkende de tilgængelige resultater af interkalibreringen til tiden som grundlag for udformningen af de første vandområdeplaner og indsatsprogrammer i overensstemmelse med artikel 11 og 13 i direktiv 2000/60/EF.
(11)
Som resultat af interkalibreringen bør de økologiske kvalitetsratioers værdier for grænselinjerne mellem de økologiske tilstandsklasser i medlemsstaternes klassifikationssystemer repræsentere en ensartet økologisk tilstand. Forskellene i værdi for det samme biologiske kvalitetselement skyldes forskelle i nationale metoder. Yderligere gør forskellige beregningsmetoder og andre forhold det umuligt at sammenligne de økologiske kvalitetsratioers værdier på tværs af forskellige biologiske kvalitetselementer.
(12)
Parametre som klorofyl a-koncentration, fytoplanktons biovolumen, andelen af cyanobakterier eller dybdegrænser for makroalger og dækfrøede planter dækker ikke hele biologiske kvalitetselementer. Da der imidlertid findes tilgængelige data og vurderingsmetoder er de en del af grundlaget for den igangværende interkalibrering af søer og kystvande. Værdierne af disse parametre er direkte sammenlignelige på tværs af medlemsstaterne, forudsat at der er taget hensyn til forskellene i prøvetagning og analysemetoder. Ud over de økologiske kvalitetsratioer bør de absolutte værdier for disse parametre derfor indgå i bilaget til nærværende beslutning som led i resultaterne af interkalibreringen.
(13)
Resultaterne skal henvise til økologisk tilstand. Hvis vandområder svarende til de interkalibrerede typer udpeges som stærkt modificerede vandområder i overensstemmelse med artikel 4, stk. 3, i direktiv 2000/60/EF, kan resultaterne i bilaget til nærværende beslutning i overensstemmelse med de normgivende definitioner i bilag V, punkt 1.2.5, i direktiv 2000/60/EF anvendes til at udlede deres gode økologiske potentiale, idet der er taget hensyn til de fysiske forandringer og den tilhørende vandanvendelse.
(14)
Som fastlagt i punkt 1.4.1, nr. iii), i bilag V til direktiv 2000/60/EF skal medlemsstaterne overføre resultaterne af interkalibreringen til deres nationale klassifikationssystem med henblik på at fastsætte grænselinjerne mellem høj og god tilstand og mellem god og moderat tilstand for alle nationale typer. For at understøtte anvendelsen af resultaterne er der udarbejdet retningslinjer for, hvordan interkalibreringsresultaterne kan overføres til de nationale klassifikationssystemer, og hvordan referencebetingelserne kan udledes.
(15)
De oplysninger, der bliver tilgængelige i kraft af gennemførelsen af overvågningsprogrammerne i henhold til artikel 8 i direktiv 2000/60/EF og den gennemgang og ajourføring af vandområdedistrikternes karakteristika, der er fastlagt i artikel 5 i direktiv 2000/60/EF, kan afdække ny viden, som igen kan føre til, at medlemsstaternes overvågnings- og klassifikationssystemer tilpasses det videnskabelige og tekniske fremskridt, og i sidste ende til en gennemgang af interkalibreringsresultaterne med henblik på at forbedre deres kvalitet.
(16)
De foranstaltninger, der er fastlagt i denne beslutning, er i overensstemmelse med holdningen i det udvalg, der er nævnt i artikel 21, stk. 1, i direktiv 2000/60/EF -
VEDTAGET FØLGENDE BESLUTNING:
Artikel 1
I forbindelse med punkt 1.4.1, nr. iii), i bilag V til direktiv 2000/60/EF skal medlemsstaterne for klassifikationen i deres overvågningssystemer anvende de værdier for grænselinjerne mellem tilstandsklasser, som er fastlagt i bilaget til denne beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 30. oktober 2008.

Labels: 8
11
15
20